Diari Oficial de la Generalitat Valenciana


Sumari del DOGV 8552, del 21-05-2019 (2019/5150)

RESOLUCIÓ conjunta de 5 de març de 2019, de la Conselleria d'Agricultura, Medi Ambient, Canvi Climàtic i Desenvolupament Rural i de la Conselleria d'Habitatge, Obres Públiques i Vertebració del Territori, per la que s'estableix l'inventari d'actuacions a realitzar en el marc del Fons Europeu Marítim i de Pesca en els ports pesquers de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8552

Data del DOGV
:   21-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5150


Data del document
:   05-03-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Conselleria d'Habitatge, Obres Públiques i Vertebració del Territori
    * indústria pesquera

RESOLUCIÓ conjunta de 5 de març de 2019, de la Conselleria d'Agricultura, Medi Ambient, Canvi Climàtic i Desenvolupament Rural i de la Conselleria d'Habitatge, Obres Públiques i Vertebració del Territori, per la que s'estableix l'inventari d'actuacions a realitzar en el marc del Fons Europeu Marítim i de Pesca en els ports pesquers de la Generalitat.  
 [2019/5150]  
Índex  
Preàmbul  
Primer. Objecte  
Segon. Objectius a aconseguir  
Tercer. Finançament de les accions  
Quart. Obligacions de les parts  
Cinqué. Habilitació  
Annex I  
  
  
PREÀMBUL  
  
Les infraestructures portuàries pesqueres són un element indispensable per a l'exercici diari de l'activitat del nostre sector pesquer i aqüícola.  
El Fons Europeu Marítim i de Pesca (FEMP) les incentiva, dins de la Prioritat 1, «Foment d'una pesca sostenible des del punt de vista mediambiental, eficient en l'ús dels recursos, innovadora, competitiva i basada en el coneixement»; i persegueix la finalitat de millorar la qualitat i d'incrementar el control i la traçabilitat dels productes desembarcats, augmentar l'eficiència energètica, contribuir a la protecció del medi ambient i millorar les condicions de treball i la seguretat dels pescadors.  
En aquest marc es poden escometre inversions destinades a:  
a) Millorar les infraestructures dels ports pesquers, les llotges, els llocs de desembarcament i els ancoratges.  
b) Construcció o modernització dels ancoratges.  
Les administracions públiques poden ser beneficiàries de les mesures desenvolupades en aquest àmbit.  
Considerant que:  
1. Tant la Conselleria d'Agricultura, Medi Ambient, Canvi Climàtic i Desenvolupament Rural com la Conselleria d'Habitatge, Obres Públiques i Vertebració del Territori, ostenten competències relacionades amb els ports pesquers de la Comunitat Valenciana.  
Agricultura. Mitjançant el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, la Secretaria Autonòmica d'Agricultura i Desenvolupament Rural ostenta les competències relacionades amb pesca, aqüicultura i ordenació del sector pesquer i programes operatius en aquest àmbit; competència que exerceix la Direcció General d'Agricultura Ramaderia i Pesca.  
  
Habitatge. Mitjançant el Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, la Secretaria Autonòmica d'Habitatge, Obres Públiques i Vertebració del Territori ostenta les competències relacionades en obres públiques, transports i logística, ports, costes, aeroports, entre d'altres; competència que exerceix la Direcció General d'Obres Públiques, Transport i Mobilitat.  
2. Que les exigències actuals de la societat valenciana fan aconsellable i necessària la revisió de l'estat d'aquestes infraestructures i la seua adequació als condicionants socials, comercials, sanitaris i medi ambientals, i a les noves necessitats del sector pesquer per a aconseguir el compliment dels objectius de la política pesquera comuna, així com el correcte compliment de les atribucions competencials establides en l'Estatut d'Autonomia.  
  
3. Que les associacions de pescadors, constituïdes com a confraries de pescadors, corporacions de dret públic, sense ànim de lucre, amb personalitat jurídica pròpia i plena capacitat per a obrar per al compliment dels seus fins, estan integrades voluntàriament i lliurement per professionals de la pesca (armadors i treballadors) i manquen en molts casos de capacitat financera suficient per a escometre les millores necessàries en les infraestructures de les quals són usuaris.  
4. Que la nostra Comunitat disposa de finançament europeu mitjançant el FEMP en la Prioritat 1 per a fomentar una pesca sostenible, objectiu 1.4), «Foment de la competitivitat i viabilitat de les empreses del sector de la pesca», mesura 1.4.9, «Ports pesquers, llocs de desembarcament, llotges i ancoratges. Inversions que milloren les infraestructures i inversions que milloren la seguretat dels pescadors», que arriba a la quantitat de 7.968.000 ?, i és per això que es poden escometre inversions que milloren les infraestructures dels ports pesquers, les llotges, els llocs de desembarcament i els ancoratges, incloses les inversions en instal·lacions de recollida de residus i rebutjos marins, dirigides a:  
  
- Millorar la qualitat i incrementar el control de la traçabilitat dels productes desembarcats.  
- Augmentar l'eficiència energètica.  
- Contribuir a la protecció del medi ambient.  
- Millorar la seguretat i les condicions de treball.  
5. Que després de les consultes realitzades al sector i vistes les propostes presentades per les diferents confraries de pescadors de la Comunitat Valenciana, d'acord amb tot això, i en virtut de les competències atribuïdes en els seus respectius reglaments orgànics i funcionals, el director general d'Agricultura Ramaderia i Pesca i el director general d'Obres Públiques, Transport i Mobilitat, resolen:  
  
Primer. Objecte  
L'objecte de la present resolució serà la realització per part de la Generalitat Valenciana de les obres destinades a la modernització de les infraestructures pesqueres dels ports competència de la Generalitat indicats en l'annex I. Aquest annex podrà ser modificat per resolució d'ambdues conselleries subscrita pels directors generals corresponents.  
  
  
Segon. Objectius a aconseguir  
a) La modernització i l'adequació a les necessitats actuals de la societat valenciana de les infraestructures portuàries pesqueres de la Comunitat Valenciana indicades en l'annex I.  
b) L'aprofitament del fons del FEMP i de la capacitat de gestió de l'Administració autonòmica per a dur a terme aquest objectiu.  
  
Tercer. Finançament de les accions  
La Conselleria d'Agricultura, Medi Ambient, Canvi Climàtic i Desenvolupament Rural disposa del crèdit necessari en la línia FN 590, «Noves Infraestructures en pesca, marisqueig i aqüicultura», corresponent al període d'execució del FEMP 14-20, crèdit que serà cofinançat pel FEMP en un percentatge del 75 %.  
  
Quarta. Obligacions de les parts  
1. La Conselleria d'Habitatge, Obres Públiques i Vertebració del Territori (CHOVT), com a titular dels ports, detectarà les necessitats d'adequació de les infraestructures portuàries en els ports de competència autonòmica i proposarà les mesures a escometre per a la seua adequació. A aquest efecte, prepararà els projectes necessaris per a dur a terme l'execució dels que no hagen sigut presentats per les organitzacions pesqueres i posarà a disposició els terrenys i les instal·lacions.  
  
2. La Conselleria d'Agricultura, Medi Ambient, Canvi Climàtic i Desenvolupament Rural gestionarà la contractació de les millores necessàries i assumirà el finançament d'aquestes.  
3. Si existira un concessionari o autoritzat en la instal·lació, aquest estarà obligat a permetre l'accés a les instal·lacions i a col·laborar en el desenvolupament de les obres. A aquest efecte, la CHOVT li remetrà la comunicació oportuna.  
  
Quinta. Habilitació  
Es faculta el director general d'Agricultura, Ramaderia i Pesca, com a competent en matèria de pesca marítima, per a instruir la resolució d'ambdues conselleries, subscrita pels directors generals corresponent, que modifique l'annex 1 de la present resolució.  
  
Aquesta resolució no esgota la via administrativa i contra aquesta podrà interposar recurs d'alçada en el termini d'un mes, a comptar des de l'endemà en el qual tinga lloc la notificació, a la Secretaria Autonòmica d'Agricultura i Desenvolupament Rural, d'acord amb el que es preveu en els articles 112 i 121 i següents de la Llei 39/2015, d'1 d'octubre, del procediment administratiu comú de les administracions públiques.  
  
València, 5 de març de 2019  
  
Per la Conselleria d'Agricultura, Medi Ambient, Canvi Climàtic i Desenvolupament Rural, el director general d'Agricultura, Ramaderia i Pesca: Rogelio Llanes Ribas.  
Per la Conselleria d'Habitatge, Obres Públiques i Vertebració del Territori, el director general d'Obres Públiques, Transport i Mobilitat: Carlos Domingo Soler.